Uber se verlies $1 mjd. in 3 maande | Netwerk24
Deur Petrus Malherbe 31 Mei 2019 12:30
Die taxidiens Uber het 'n verlies van $1 miljard vir die kwartaal tot einde Maart aangekondig. Dit is minder as wat hy verwag het.
Uber het Donderdag vir die eerste keer sy resultate as 'n genoteerde maatskappy uitgereik.
Hoewel die diens se aantal aktiewe maandelikse gebruikers op 'n jaargrondslag met minstens 33% toegeneem het tot 93 miljoen, het sy stygende uitgawes al sy potensiële wins opgeslurp.
Die inkomste vir die drie maande beloop $3,1 miljard; 20% meer as in die ooreenstemmende kwartaal verlede jaar.
Uber het vroeër voorspel sy verlies sal meer as $1,11 miljard beloop, maar die werklike syfer is sowat $110 miljoen minder as verwag.
Wêreldwyd is meer as 1,55 miljard ritte in 'n Uber afgelê in die kwartaal onder oorsig. Dit is 36% meer as in die ooreenstemmende kwartaal.
Die inkomste hieruit verdien beloop meer as $14,6 miljard, maar nadat Uber al sy bestuurders betaal het, bly daar net sowat 18% vir sy eie sak oor.
Die maatskappy het dié oorblywende geld, plus sowat 'n bykomende $1 miljard se skuld, gebruik om sy dienste na nog wêreldstede uit te brei.
Uber, wat vroeg in Mei op die New Yorkse aandeelbeurs genoteer het, het beleggers al voorheen gewaarsku dat hy waarskynlik nooit 'n winsgewende maatskappy sal wees nie.
Uber se notering het ook nie volgens plan verloop nie toe sy aandeelprys kort na sy notering skerp gedaal het van openingsprys van $45 per aandeel.
Donderdag se aankondiging het ook nie juis gemoedere gekalmeer nie en die aandeelprys was teen sluitingstyd byna onveranderd op $39,80.
Dara Khosrowshahi, Uber se hoof, het beleggers probeer paai deur hulle die versekering te gee dat Uber aggressief uitbrei sodat hy op lang termyn 'n meer volhoubare maatskappy kan wees.